पाएं अपने शहर की ताज़ा ख़बरें और फ्री ई-पेपरडाउनलोड करें
पटना। गुजरात के मुख्यमंत्री नरेंद्र मोदी को भाजपा चुनाव अभियान समिति का अध्यक्ष बनाये जाने पर पहली बार प्रतिक्रिया देते हुए बिहार के मुख्यमंत्री नीतीश कुमार ने कहा कि इसके निहितार्थ पर गौर करने के लिए जल्दी ही पार्टी की बैठक बुलायी जाएगी। बैठक में बाद ही जदयू तय करेगा कि उसे क्या करना है। उन्होंने कहा कि विचार के बाद लिये जाने वाले फैसलों के क्रियान्वयन का समय भी तय होगा और उस समय पर हमारा हक होगा।
जनता के दरबार में मुख्यमंत्री कार्यक्रम के बाद संवाददाताओं ने भाजपा के गोवा बैठक के संदर्भ में सवालों की बौछार कर दी। पूर्णिया और अररिया की चार दिनों की सेवा यात्रा से लौटने के बाद वह यहां पत्रकारों से मुखातिब थे। मोदी को चुनाव अभियान समिति की कमान सौंपे जाने के बाद उससे पैदा हुए नये हालातों और एनडीए से बाहर निकलने के बारे में सवालों का जवाब देते हुए नीतीश कुमार ने कहा: इस संबंध में जो खबरें आयी हैं उसे हमने देखा है। उन खबरों के निहितार्थ पर गौर करेंगे। इसके लिए पार्टी में चर्चा होगी और तब हम अपनी प्रतिक्रिया देंगे। जब पूछा गया कि पीएम पद को लेकर आपके दिसंबर तक भाजपा को समय दिया है, क्या उसके पहले फैसला होगा? नीतीश कुमार ने कहा कि पार्टी में चर्चा करने के बाद इस पर हम अपना स्टैंड रखेंगे।
महाराजगंज लोकसभा उप चुनाव के नतीजे के बारे में उन्होंने कहा कि वहां हार की समीक्षा की जा रही है। वह अभी पूरी नहीं हुई है। वहां को लेकर बहुत तरह की बातें सामने आयी हैं। उपचार के लिए कदम उठाये जायंगे। मालूम हो कि ऐसी खबर आयी है कि महाराजगंज में भाजपा और जदयू के ही नेताओं ने पार्टी प्रत्याशी पीके शाही के खिलाफ भितरघात कर दिया था। उन्होंने कहा कि महाराजगंज में जदयू का वोट प्रतिशत बढ़ा है। इसके बावजूद हम हार गये। उस इलाके में हमारे जो कर्ताधर्ता थे, वही राजद में चले गये।
पाकिस्तान के क्रिकेटर से राजनीतिज्ञ बने इमरान खान के उस बयान पर उन्होंने कहा कि बिहार के विकास मॉडल पर इससे मुहर ही लगी है। खान ने हाल ही कहा था कि बिहार के विकास मॉडल को अपनाया जाना चाहिए। नीतीश कुमार ने कहा कि इससे हमारा विश्वास बढ़ता है। विकास मॉडल को लेकर दूसरे इलाके में गौर किया जा रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn